ማኅበሩ በ25 ገዳማት እና አድባራት ያሉ 750 መነኮሳትን እና በ50 ታላላቅ የአብነት ት/ቤቶች የሚገኙ 3500 መምህራን እና ተማሪዎችን ችግር በጊዜያዊነት ለመቅረፍ በሚል ባዘጋጀው በዚሁ መርሐ ግብር፣ ከ5000 በላይ ምእመናን እንደሚሳተፉበት እና 15 ሰንበት ት/ቤቶች ማእከል ሆነው እንደሚያገለግሉበት ስለ መርሐ ግብሩ ባሰራጨው በራሪ ወረቀት ላይ ገልጧል፡፡ በፓትርያርኩ ደብዳቤ ላይ እንደተገለጸው ማኅበሩ ይህ ችግር መኖሩን ቢያውቅ እንኳ የቅርብ ተጠሪው ለሆነው የበላይ አካል (የሰንበት ት/ቤቶች ማደራጃ መምሪያ) በሪፖርት ከማሳወቅ በቀር “በባለቤትነት ስሜት መንቀሳቀስ አልነበረበትም፡፡” ማኅበሩ ለቤተ መቅደስ አገልግሎት የሚሆን ልብስ ለሌላቸው ገዳማውያን መነኮሳት፣ ለቅፈፉም ለትምህርቱም ለመኝታውም በአንዲት መደረቢያ ጨርቅ ተጣብቀው ለሚኖሩ የቤተ ጉባኤ ተማሪዎች የአልባሳት ድጋፍ ማድረግን በማስለመድ “ታርዤ አልብሳችሁኛልና” የሚለውን አምላካዊ ትእዛዝ ለማስፈጸም ያደረገው እንቅስቃሴ “የቤተ ክርስቲያኒቱን ማእከላዊ አስተዳደር ተክቶ ለመሥራት ያለውን ፍላጎት አጉልቶ የሚያሳይ ነው” አስብሏል።
